De to kvinder på henholdsvis 22 og 48 år samt den 22-årige mand, som er anholdt i forbindelse med knivstikkeriet i Hobro natten til fredag, kender den mand, som blev udsat for flere knivstik. Det bekræfter politikommissær ved Nordjyllands Politi, Lars Nørskov Jørgensen over for TV2/NORD. Ifølge TV2/NORD oplysninger, er manden blevet stukket flere gange, blandt andet i brystet og i ryggen. Lars Nørskov Jørgensen kan dog ikke bekræfte, at manden er stukket i ryggen, da han ikke ønsker at udtale sig om, hvilke skader den 50-årige har. Han bekræfter dog, at mandens tilstand nu er stabil, men fortsat kritisk. Kilder fortæller til TV2/NORD, at de tre anholdte angiveligt har siddet og drukket øl sammen med den 50-årige i løbet af natten. Den 50-årige mand, som blev kørt til Traumecentret på Sygehus Syd i Aalborg, er ikke tidligere kendt af politiet.

Opsummering:
Den 50-årige mand, som natten til fredag blev udsat for flere knivstik i Hobro kender de tre personer, som er anholdt i sagen. Manden er stadigvæk i livsfare. Det oplyser Nordjyllands Politi.